KIRJALLINEN KYSYMYS E-3197/98

esittäjä(t): W.G. van Velzen (PPE) komissiolle

(27. lokakuuta 1998)

Aihe: Euroopan energiaperuskirjan kehitys

EU sitoutui Kiotossa vähentämään hiilidioksidipäästöjä ja sopi tulevina vuosina niitä koskevien tavoitteiden toteuttamisesta. EU:n jäsenvaltioiden tulisi yhteistoimeenpanon yhteydessä laatia suunnitelmia hiilidioksidipäästöjen vähentämiseksi. Energiapolitiikalla on yhteistoimeenpanossa keskeinen asema.

1. Mikä tehtävä komissiolla ja erityisesti pääosasto XVII:llä on jäsenvaltioiden suunnitelmien valmistelussa ja niihin liittyvissä EU:n tason yhteensovittamistoimissa?

2. Mistä toimista ja niiden tuloksista komissio voi ilmoittaa Keski- ja Itä-Euroopan maiden kanssa tehtävien energia-alan siirrettäviä päästöoikeuksia koskevien suunnitelmien kehityksessä ja täytäntöönpanossa?

3. Voiko komissio jo arvioida, millainen osuus energialla on jäsenvaltioiden suunnitelmissa ja millaisiin toimiin jäsenvaltiot ovat ryhtyneet?

4. Voisiko komissio ilmoittaa, mitkä jäsenvaltiot ovat edellä ja mitkä jäljessä Kioton suunnitelmien laatimisessa?

5. Mikä tehtävä Euroopan investointipankilla on Kioton tavoitteisiin liittyvien suunnitelmien täytäntöönpanossa ja onko komissiolla tähän liittyvä politiikkaa ohjaava tehtävä Euroopan investointipankin suhteen?

Komission jäsenen Ritt Bjerregaardinkomission puolesta antama vastaus

(18. joulukuuta 1998)

1. Sekä jäsenvaltiot että yhteisö ovat tärkeässä asemassa, kun pyritään täyttämään Kioton pöytäkirjan mukaiset päästöjen vähentämistavoitteet. Toissijaisuusperiaatteen mukaisesti päävastuu Kioton vähentämistavoitteiden täyttämisestä on kuitenkin jäsenvaltioilla. Pöytäkirjan allekirjoittajana ja tulevana sopimuspuolena yhteisön tehtävänä on varmistaa, että jäsenvaltioiden toimenpiteet ovat Euroopan yhteisön perustamissopimuksen mukaisia ja että jäsenvaltiot täyttävät pöytäkirjan mukaiset velvoitteensa. Sillä on myös tärkeä tehtävä jäsenvaltioiden toimenpiteiden täydentäjänä, vahvistajana ja tukijana, mikä toteutuu yhteisten ja yhteensovitettujen politiikkojen ja toimien avulla. Ottaen huomioon, että energiankäytöstä ja -tuotannosta aiheutuvat hiilidioksidipäästöt ovat kasvihuonekaasupäästöjen suurin lähde, on selvää, että energia-alalla on tärkeä tehtävä ilmastonmuutokseen liittyvien komission ehdotusten kehittämisessä ja valmistelussa.

2. Kioton pöytäkirjan 17 artiklassa määrätään päästöoikeuksien kaupasta. Yksityiskohtaiset säännöt on kuitenkin vielä lyötävä lukkoon. Komissio katsoo, että päästöoikeuksien kansainvälinen kauppa voi tietyin edellytyksin tarjota käyttökelpoisen järjestelmän päästöjen rajoittamiskustannusten vähentämiseksi. Näihin kuuluu vaatimus siitä, että järjestelmään sovelletaan tiukkoja valvontaa, raportointia, vastuullisuutta ja rajoitusten noudattamista koskevia sääntöjä. Yhteisö vaatii jatkossakin, että päästöoikeuksien kauppa on avointa ja ympäristövaikutusten kannalta tehokasta.

3. Energiaan liittyvät kasvihuonekaasupäästöt ovat yli kaksi kolmasosaa yhteisön päästöjen kokonaismäärästä, joten sekä itse energia-alalla että energiaa käyttävillä aloilla, kuten kuljetusalalla ja teollisuudella, on tärkeä tehtävä Kioton tavoitteiden täyttämisessä. Komissio on äskettäin julkaissut tiedonannon "Ympäristönäkökohdat vahvemmin esiin yhteisön energiapolitiikassa(1)", jossa kehitellään Kioton sitoumusten täyttämiseksi vaadittavan yhteisön energiastrategian lähtökohtia.

Komissio on pyytänyt jäsenvaltioita antamaan tiedot ilmastonmuutosta koskevista kansallisista strategioistaan, jotta se voisi kehittää yhteisölle taloudellisen ja ympäristön kannalta järkeviä ratkaisuja tarjoavan yleisen ilmastonmuutosstrategian. Se aikoo antaa asiaa koskevan uuden tiedonannon kesäkuuhun 1999 mennessä.

4. Komissiolla ei ole tässä vaiheessa käytettävissään tarvittavia tietoja, jotta kysymykseen voitaisiin antaa perusteltu vastaus.

5. Euroopan investointipankki, joka on tärkeä yhteisön talouden kehittämisen rahoittaja, ottaa yhteisön ympäristötavoitteet jo huomioon lainoja myöntäessään. Komissio aikoo toimia sen varmistamiseksi, että Euroopan investointipankki ottaa lainoituksessaan huomioon, kuinka tärkeää on, että yhteisö täyttää Kiotossa asetetut tavoitteet.

(1) KOM(98) 571 lopullinen.